ขึ้นปุ๊บ..ทุบปั๊บ
*ก่อนอื่นต้องเรียนตามตรงว่า อาการยึกยักของดัชนีที่เกิดขึ้นในเที่ยวนี้ ไม่ใช่เรื่องเหนือจิตนาการแต่อย่างใด เพราะเมื่อมองดูจากปัจจัยพื้นฐานเป็นที่ตั้ง “โมนิก้า” ก็มองเห็นลักษณะฝืนธรรมชาติจนเกินงาม จึงเข้าใจเหตุผลของการ “ขึ้นปุ๊บ ทุบปั๊บ” ซึ่งเป็นกลยุทธ์ง่าย ๆ ที่พวกโรบอตชอบทำเป็นประจำ เดี๊ยนถึงไม่ยินดี..ยินร้าย กับสิ่งที่กำลังจะเกิดขึ้นในอนาคต เพราะมันเห็นกันมาตั้งแต่ต้นแล้วว่า ลำไม้ไผ่ กับ บ้องกัญชา..มันต่างกันไหมล่ะ!
5 ก.พ. 2563

เจาะกระดาน : โมนิก้าและทีมงาน
*ก่อนอื่นต้องเรียนตามตรงว่า อาการยึกยักของดัชนีที่เกิดขึ้นในเที่ยวนี้ ไม่ใช่เรื่องเหนือจิตนาการแต่อย่างใด เพราะเมื่อมองดูจากปัจจัยพื้นฐานเป็นที่ตั้ง “โมนิก้า” ก็มองเห็นลักษณะฝืนธรรมชาติจนเกินงาม จึงเข้าใจเหตุผลของการ “ขึ้นปุ๊บ ทุบปั๊บ” ซึ่งเป็นกลยุทธ์ง่าย ๆ ที่พวกโรบอตชอบทำเป็นประจำ เดี๊ยนถึงไม่ยินดี..ยินร้าย กับสิ่งที่กำลังจะเกิดขึ้นในอนาคต เพราะมันเห็นกันมาตั้งแต่ต้นแล้วว่า ลำไม้ไผ่ กับ บ้องกัญชา..มันต่างกันไหมล่ะ!
*ฉะนั้นอย่าถาม “โมนิก้า” เกี่ยวกับการสวนตลาดแบบไร้ปัจจัยรองรับ เพราะเอาเข้าจริงก็เป็นเกมลากไปเชือดเหมือนก่อนหน้านี้ทุกประการ เดี๊ยนถึงอยากให้แฟนคลับจับอาการของตลาดหุ้น เพื่อประเมินการกระชากขึ้นในช่วงหนึ่งชั่วโมงสุดท้ายของการเทรดในแต่ละวัน มันเป็นจังหวะล่อให้ติดกับหรือเปล่าตัวเอง!
*ยิ่งวานนี้เห็นดัชนีทำท่าอ้อล้อตั้งแต่เปิดเทรดตอนเช้า พอตกเย็นดันทะยานขึ้นมาปิดที่ระดับ 1,534.14 จุด บวกไป 14.76 จุด ด้วยมูลค่าการซื้อขาย 6.74 หมื่นล้านบาท ยิ่งเป็นการย้ำหัวหมุดความพิลึกกึกกือมากขึ้นเป็นทวีคูณ ซึ่งทำให้กระแสทั้งหมดพุ่งเป้าไปยังกองทุนตัวแสบเหมือนเดิม เพราะเป็นนักเล่นเพียงกลุ่มเดียวที่มีแรงยกหุ้นขึ้นอย่างไร้เหตุผล เดี๊ยนถึงอยากให้นักเล่นค่อย ๆ อ่านเกมไปทีละช็อตไงล่ะคะ
*เหมือนกับการทะยานขึ้นอย่างร้อนแรงของน้องสวย BEAUTY กลายเป็นช็อตที่เสียดแทงใจ “โมนิก้า” มากเหลือเกินในภาวะลงทุนเช่นนี้ เพราะเมื่อเหลือบมองไปทางไหน ก็มีแต่เรื่องหดหู่ใจทั้งนั้น แถมหุ้นเพิ่งกระชากขึ้นแรงได้ไม่ทันไร สุดท้ายก็โดนตบคว่ำลงมานอนกองกับพื้น จึงไม่อยากแสดงความเห็นเกี่ยวกับการวิ่งขึ้นมาปิดที่ 2.64 บาท บวกไป 0.36 บาท หรือขึ้นไป 15.80% ด้วยมูลค่าการซื้อขาย 1.80 พันล้านบาทนะคะ
*ขนาดหุ้นที่แน่น ๆ ปึ้ก ๆ อย่าง GPSC ยังโดนถล่มแบบไม่รู้สาเหตุ จนหุ้นรูดจากระดับ 97.50 บาทลงมาเรื่อย ๆ ก่อนวานนี้จะปิดไปที่บริเวณ 79 บาท ลบไป 4.25 บาท หรือลงไป 5.10% ด้วยมูลค่าการซื้อขาย 4.34 พันล้านบาท “โมนิก้า” ถือเป็นเรื่องที่น่ากังวลเอามาก ๆ เพราะกลุ่มคนที่เล่นจงใจปรับพอร์ตอย่างเร่งด่วน ส่งผลให้สถานการณ์ของหุ้นดูย่ำแย่ลงไปกว่าเดิม จึงไม่ควรยื่นมือเข้าไปรับของร้อนนะจะบอกให้
*เช่นเดียวกับในรายของปูนใหญ่ SCC ทำท่าจะขึ้นหลายรอบ สุดท้ายก็ไปไม่รอดสักที “โมนิก้า” ถึงอยากให้นักเล่นเข้าใจกระบวนการเล่นหุ้นตัวนี้มักเป็นรอบสั้น ๆ ไม่มีประเด็นยืดยาวจนสามารถคุยโม้ได้ทั่วคุ้งทั่วแคว จึงอยากให้แฟนคลับพึงสำเหนียกแพตเทิร์นไซด์เวย์ดาวน์ก่อนหน้านี้เป็นอย่างไร วันนี้ก็คงไม่ต่างกันสักเท่าไหร่! เดี๊ยนถึงแนะนำให้มองการยืนปิดที่ 361 บาท ลบไป 3 บาท ด้วยมูลค่าการซื้อขาย 1.34 พันล้านบาท น่าสนใจจริงเหรอ ?
*หุ้นอีกหนึ่งตัวที่ “โมนิก้า” เห็นแล้วไม่สบายใจมากเหลือเกิน คงต้องมองไปยังหุ้น KCE เพื่อให้แฟนคลับได้เห็นการเทรดวันนี้ค่อนข้างโอเวอร์แวลู ซึ่งเป็นประเด็นมาจากทุกคนคาดหวังกำไรจะดีขึ้นต่อเนื่อง ราคาหุ้นเลยแกว่งตัวขึ้นมารอข่าวดีซัพพอร์ตเป็นที่เรียบร้อย เดี๊ยนถึงต้องเอ่ยถึงการยืนปิดที่ระดับ 21 บาท บวกไป 1.60 บาท หรือขึ้นไป 8.25% ด้วยมูลค่าการซื้อขาย 1.16 พันล้านบาท มันใช่จังหวะไหลตามน้ำไหม ?
*ขนาดพ่อดอกมะลิ JAS หุ้นดีศรีสยามยังจอดไม่ต้องแจว ทั้งที่มีข่าวแจกปันผลเป็นโบนัสพิเศษให้กับนักเล่นสูงถึง 25% “โมนิก้า” ถึงเกิดความรู้สึกงงที่เห็นหุ้นยืนปิดได้แค่ระดับ 5.60 บาท บวกไปแค่ 0.10 บาท หรือขึ้นไป 1.80% ด้วยมูลค่าการซื้อขาย 1.91 พันล้านบาท จึงคิดขึ้นมาได้ว่า นี่อาจเป็นกรรมเก่าที่เคยทำไว้ เลยไม่มีใครกล้าเล่นกับไฟอีกแล้วกระมัง!..อิอิอิ
*อีกหนึ่งรายที่พิลึกสุด ๆ เช่นกัน “โมนิก้า” คงเทน้ำหนักไปยังหุ้น ERW เพื่อชี้ให้เห็นการทะยานขึ้นมาปิดที่ 4.88 บาท บวกไป 0.38 บาท หรือขึ้นไป 8.45% ด้วยมูลค่าการซื้อขาย 187 ล้านบาท น่าจะเป็นการไล่กลับตามภาวะการลงทุนที่เขียวปี๋ แต่ถ้ามองกันแบบยาว ๆ เดี๊ยนถือเป็นจังหวะที่สุ่มเสี่ยงพอสมควร เพราะของมันเห็นกันเต็มสองลูกตาว่า แนวโน้มกำไรในไตรมาส 1 ส่อแววหดตัวแรงนะคุณเอ๋ย!
*ตบท้ายกันด้วยหุ้นน่ารักน่าลุ้น ซึ่งทำมาหากินกับการทวงหนี้เป็นล่ำเป็นสันอย่าง JMT หลังราคาหุ้นวิ่งขึ้นมาปิดที่ 22.70 บาท บวกไป 1.30 บาท หรือขึ้นไป 6% ด้วยมูลค่าการซื้อขาย 799 ล้านบาท พร้อมกับเป็นการขึ้นมาทดสอบยอดเดิมบริเวณ 23.30 บาทเป็นครั้งที่ 3 โดยครั้งนี้เป็นการคัมแบ็กพร้อมกับสตอรี่ซื้อหนี้เพิ่มเติมแหง ๆ จึงเป็นช็อตที่น่าติดตามจริง ๆ ..อ้อ! อย่าลืมดูตัวแม่ JMART ด้วยแล้วกัน เพราะตัวนี้ก็วนลูปแถว 9-10 บาทบ่อยมากนะคะ
 